<classify> RAIS John Magufuli amepiga marufuku halmashauri zote nchini kwenye mikoa inayolima korosho, kukata ushuru wa zao hilo kwenye pesa za wakulima kwa sababu hazikufanya juhudi, kuwahakikisha wakulima hao wanapata bei nzuri hadi serikali ikaingilia kati.Kauli hiyo imetolewa na Rais Magufuli mjini Mtwara jana, kwenye ziara yake mkoani humo inayomalizika leo. Akizungumza na wananchi wakati wa uzinduzi wa ujenzi wa Barabara ya Mtwara- Mnivata Km 50 akiwa eneo la Naliendele, Rais Magufuli alizitaka halmashauri zinazotegemea kukusanya ushuru kutoka kwenye zao la korosho kusahau jambo hilo, kwani halizifanya jitihada zozote kuhakikisha mkulima anapata bei nzuri.Hakuna ushuru utakaokatwa kwenye korosho kwenda halmashauri, kama mnategemea hilo, msahau, hamkufanya lolote kuwasaidia wakulima wakati wanahangaika na bei ya korosho hadi serikali tulipoingilia kati na kuamua kununua wenyewe, sasa siwezi kununua halafu nyie mkate tena pesa, sahauni, alisisitiza Rais Magufuli. Alisema lengo la serikali la kununua korosho hizo, ilikuwa ni kuwakomboa wananchi, ambao awali walipewa bei ya Sh 1,500, fedha ambayo ni ndogo isiyorudisha hata gharama za kilimo na dawa.Serikali haiwezi kukusanya kodi kwenye halmashauri nyingine halafu tuje kununua korosho hizi, kisha tena tuwalipe kodi halmashauri zilizoshindwa kununua korosho, hata senti tano hampati hakuna ushuru wa halmashauri, lazima tuambizane ukweli mkitaka ushuru simamieni vizuri zao hilo ili wakulima wapate bei nzuri, alisema Rais Magufuli. Akisisitiza hilo, Rais alimtaka Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo ambaye yuko kwenye ziara hiyo, kusimamia kauli yake ya halmashauri kusahau ushuru kwenye zao hilo kwa mwaka huu, hadi hapo watakapojipanga upya kusimamia vizuri zao hilo.Hakuna ushuru hata senti tano hampati, mkitaka ushuru simamieni vizuri zao hilo muwalipe wananchi bei nzuri ili nanyi mkusanye kodi, siwezi kukusanya mimi niwalipe nyie. Ninajua Tandahimba mnasubiri ushuru huo hampati, nataka tuambiane ukweli hatuwezi kufanya biashara ya ajabu, wenyeviti wapo, bodi ipo, wakurugenzi wapo, simamieni vizuri zao hili, alisema Rais Magufuli.Akiwaonya wakurugenzi, Rais Magufuli alisema ole wao wakurugenzi watakaopeleka maombi ya fedha hizo za ushuru Tamisemi, kwani yeye ndiye anayehusika na wizara hiyo. Alisisitiza kuwa watakaojitokeza kuomba fedha hizo za ushuru, wataondoka kwenye nafasi hizo mara moja. Bahati nzuri mimi ndio Rais, nione mkurugenzi anaomba hiyo fedha, tuone kama ataendelea kubaki, ndio ukweli kama mko hapa anayependa cheo chake aombe aone, utaombea kijijini ukiwa unalima, mkitaka mkajipange vizuri ili msimu ujao wakulima wapate bi nzuri na nyie mkusanye ushuru, alisema Rais Magufuli.Katika hatua nyingine, alisema anajua pia Vyama vya Msingi vya Wakulima Amcos, navyo vina mchwa na kazi yake ni kuwanyonya wakulima wa zao hilo. Alisema kama wangepitisha fedha hizo kwenye vyama hivyo, wakulima wangekatwa hata fedha za madeni hewa. Awali, akizindua ujenzi wa barabara hiyo ya Mtwara-Mnivata, Rais Magufuli alisema hafurahishwi na kasi ya mkandarasi wa mradi huo.Alionya kuwa asipewe kazi nyingine yoyote, hata kama ameshinda zabuni hadi amalize ujenzi wa barabara hiyo. Namfahamu huyu mkandarasi, mmepewa kazi mnasuasua na ninashangaa kwa nini bado mnaendelea kuwapa wakandarasi wa ovyo kazi wakati mnajua wanasuasua, huyo tangu mwaka jana anahangaika na kilometa 50 hajamaliza hadi leo, sasa akipewa kilometa 200 si atajenga kwa miaka 200, sasa asipewe kazi nyingine hata kama ameshinda zabuni hadi amalize hii, sasa nyie wakandarasi wazalendo mmeingia kwenye 18 zangu, ole wenu msifanye kazi, alisisitiza Rais Magufuli.Alisema ujenzi wa barabara hiyo, unagharimu Sh bilioni 80. Aliwaonya pia wakandarasi wa kigeni, kuacha mara moja tabia ya kuifanya Tanzania kama nchi ya majaribio, bali kama wamepata kazi wafanye na kutimiza kwa mujibu wa mkataba. Akizungumzia upanuzi wa Bandari ya Mtwara, Rais Magufuli alisema serikali imetoa Sh bilioni 13 kwa kazi hiyo ili meli kubwa hata za mafuta, ziweze kutia nanga na hivyo kushusha mafuta na pia kuongeza shehena ya mizigo bandarini, ambayo mwisho wake ni kukuza uchumi wa nchi.Akiwa Naliendele, Rais Magufuli alikipongeza Chuo cha Utafiti wa Kilimo cha Naliendele kwa kufanya kazi vizuri na kumtaka Waziri wa Kilimo, Japhet Hasunga kukiongezea chuo hicho fedha kwenye bajeti ijayo ili kiendelee kufanya tafiti nyingi zaidi. Rais pia alizungumza na wananchi wa eneo la Nanyamba,Tandahimba na Mahuta akiwa anamalizia ziara yake mkoani humo kabla ya kuanza ziara ya siku tano mkoani Ruvuma. Imeandikwa na Ikunda Erick, Dar na Sijawa Omary, Mtwara.  <topic>: kitaifa 